РЕГЛАМЕНТ (ЕО) № 783/2007 НА СЪВЕТА
от 25 юни 2007 година
за предоставяне на дерогации на България и Румъния от някои разпоредби на Регламент (ЕО) № 2371/2002 по отношение на референтните равнища за риболовния флот
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 56 от него,
като има предвид, че:
(1)
Член 12 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1) постановява, че референтните равнища се определят за риболовния флот на всяка държава-членка като сумата, отговаряща на целите за отделните части на многогодишната програма за ориентиране 1997-2002 г.
(2)
Целите, посочени в член 12 от Регламент (ЕО) № 2371/2002 не са предвидени за България и Румъния.
(3)
Референтните равнища могат да бъдат установени за тези държави-членки единствено спрямо равнищата на техните риболовни флоти към момента на присъединяването. В такъв случай обаче, задълженията по член 11, параграфи 2 и 4 от Регламент (ЕО) № 2371/2002 биха били излишни, тъй като биха съвпадали със задълженията в рамките на режима за вписване/отписване по член 13 от същия регламент.
(4)
Следователно неуместно е да се определят референтните равнища по член 12 от Регламент (ЕО) № 2371/2002 за България и Румъния и да се прилага спрямо тях член 11, параграфи 2 и 4 от същия регламент, след като това не би имало отражение върху управлението на флота от страна на тези държави-членки.
(5)
Затова на България и Румъния следва да бъдат предоставени дерогации от споменатите разпоредби на Регламент (ЕО) № 2371/2002,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация член 11, параграфи 2 и 4 и член 12 от Регламент (ЕО) № 2371/2002 не се прилагат спрямо България и Румъния.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Прилага се от 1 януари 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 25 юни 2007 година.